CELEX: 32020D0286
Language: lt
Date: 1582761600000
Title: Tarybos sprendimas (ES) 2020/286 2020 m. vasario 27 d. dėl pozicijos, kurios Europos Sąjungos vardu turi būti laikomasi Narkotinių medžiagų komisijos šešiasdešimt trečiojoje sesijoje, dėl vienos medžiagos įtraukimo į Jungtinių Tautų konvencijos dėl kovos su neteisėta narkotinių ir psichotropinių medžiagų apyvarta I lentelės medžiagų sąrašą

2.3.2020   
               
               
                  LT
               
               
                  Europos Sąjungos oficialusis leidinys
               
               
                  L 62/24
               
            
         TARYBOS SPRENDIMAS (ES) 2020/286
         2020 m. vasario 27 d.
         dėl pozicijos, kurios Europos Sąjungos vardu turi būti laikomasi Narkotinių medžiagų komisijos šešiasdešimt trečiojoje sesijoje, dėl vienos medžiagos įtraukimo į Jungtinių Tautų konvencijos dėl kovos su neteisėta narkotinių ir psichotropinių medžiagų apyvarta I lentelės medžiagų sąrašą
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     1988 m. Jungtinių Tautų konvencija dėl kovos su neteisėta narkotinių ir psichotropinių medžiagų apyvarta (toliau – Konvencija) įsigaliojo 1990 m. lapkričio 11 d. ir Sąjungos ji buvo sudaryta Tarybos sprendimu 90/611/EEB (1);
                  
               
                     (2)
                  
                  
                     vadovaujantis Konvencijos 12 straipsnio 2–7 dalimis, į Konvencijos lenteles, kuriose išvardyti narkotinių ir psichotropinių medžiagų pirmtakai (prekursoriai), galima įtraukti medžiagas;
                  
               
                     (3)
                  
                  
                     2020 m. kovo 2–6 d. Vienoje vyksiančioje šešiasdešimt trečiojoje sesijoje Narkotinių medžiagų komisija turi priimti sprendimą dėl vienos medžiagos įtraukimo į Konvencijos I lentelę;
                  
               
                     (4)
                  
                  
                     tikslinga nustatyti poziciją, kurios Sąjungos vardu turi būti laikomasi Narkotinių medžiagų komisijoje, kadangi sprendimas Sąjungai turės teisinį poveikį ir galės stipriai paveikti Sąjungos teisės, t. y. Tarybos reglamento (EB) Nr. 111/2005 (2) ir Europos Parlamento ir Tarybos reglamento (EB) Nr. 273/2004 (3), turinį;
                  
               
                     (5)
                  
                  
                     remiantis Tarptautinės narkotikų kontrolės valdybos vertinimu, medžiaga metil alfa-fenilacetoacetatas (MAPA) dažnai naudojama amfetaminui ir metamfetaminui neteisėtai gaminti. Yra įrodymų, kad šių neteisėtai gaminamų narkotinių ir psichotropinių medžiagų kiekis ir jų gamybos mastas kelia rimtų visuomenės sveikatos ar socialinių problemų, todėl metil alfa-fenilacetoacetato (MAPA) tarptautinė kontrolė yra pateisinama. Nelegaliai pagaminamas amfetaminas ir metamfetaminas sukelia daug visuomenės sveikatos ir socialinių problemų Sąjungoje. Incidentų, susijusių su neteisėta prekyba metil alfa-fenilacetoacetatu (MAPA), mastas ir dažnumas didėja, o Sąjungoje veikiančios organizuotos nusikalstamos grupės nelegaliai eksportuoja amfetaminą ir metamfetaminą į trečiąsias šalis;
                  
               
                     (6)
                  
                  
                     Sąjungos poziciją turėtų pareikšti Sąjungos valstybės narės, kurios yra Narkotinių medžiagų komisijos narės,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi Narkotinių medžiagų komisijos šešiasdešimt trečiojoje sesijoje, yra įtraukti medžiagą metil alfa-fenilacetoacetatą (MAPA) į Konvencijos I lentelę.
         
         
            2 straipsnis
            1 straipsnyje nustatytą poziciją kartu pareiškia Sąjungos valstybės narės, kurios yra Narkotinių medžiagų komisijos narės.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. vasario 27 d.
            
               
                  Tarybos vardu
               
               
                  Pirmininkas
               
               D. HORVAT
            
         
         
            (1)  1990 m. spalio 22 d. Tarybos sprendimas 90/611/EEB dėl Jungtinių Tautų konvencijos dėl kovos su neteisėta narkotinių ir psichotropinių medžiagų apyvarta pasirašymo Europos ekonominės bendrijos vardu (OL L 326, 1990 11 24, p. 56).
         
            (2)  2004 m. gruodžio 22 d. Tarybos reglamentas (EB) Nr. 111/2005, nustatantis prekybos narkotinių ir psichotropinių medžiagų pirmtakais (prekursoriais) tarp Sąjungos ir trečiųjų šalių stebėsenos taisykles (OL L 22, 2005 1 26, p. 1).
         
            (3)  2004 m. vasario 11 d. Europos Parlamento ir Tarybos reglamentas (EB) Nr. 273/2004 dėl narkotinių medžiagų pirmtakų (prekursorių) (OL L 47, 2004 2 18, p. 1).